Mareka 14 | Beibele Inthaneteng | Phetolelo ya Lefase le Lefsa
14 Bjale Paseka+ le Monyanya+ wa Dinkgwa tše di sa Omelwago di be di šetše ka matšatši a mabedi+ gore di fihle. Baperisita ba bagolo le bamangwalo ba be ba nyaka kamoo ba bego ba ka mo swara ka boradia ka gona le go mmolaya,+ 2 gobane ba be ba duletše gore: “E sego monyanyeng; gobane mohlomongwe batho ba ka tsoša mpherefere.”+ 3 Bjale ge a be a le Bethania ntlong ya Simone wa molephera+ a dutše dijong, mosadi yo mongwe a tla le legapana* la makhura a monko o bose, e lego a nareda ya kgonthe ya theko e kgolo kudu. A bula legapana leo ke moka a mo tšhela hlogong.+ 4 Ge a dira bjalo ba bangwe ba galefa gare ga bona ba re: “Ke ka baka la’ng makhura a a sentšwe?+ 5 Gobane makhura a a ka be a rekišitšwe ka ditenariase* tše fetago tše makgolotharo gomme tšhelete ya gona ya newa badiidi!” Ba ile ba ikwa ba selekwa kudu ke mosadi yoo.+ 6 Eupša Jesu a re: “Mo tlogeleng. Ke ka baka la’ng le leka go mo tshwenya? O ntiretše tiro e botse.+ 7 Gobane le na le badiidi+ ka mehla gomme neng le neng ge le nyaka le ka ba direla botse, eupša nna ga le be le nna ka mehla.+ 8 O dirile se a ka se kgonago; o tloditše mmele wa ka ka makhura ao e sa le pele go o lokišetša poloko.+ 9 Ruri ke re go lena: Kae le kae mo ditaba tše dibotse di bolelwago gona lefaseng ka moka,+ se mosadi yo a se dirilego le sona se tla bolelwa e le go mo gopola.”+ 10 Judase Isikariote, e lego yo mongwe wa ba lesomepedi, a ya go baperisita ba bagolo gore a Mo ekele bona.+ 11 Ge ba ekwa seo, ba thaba gomme ba holofetša go mo nea tšhelete ya silifera.+ Ka gona, a nyaka mokgwa wa go Mo eka nakong e loketšego.+ 12 Bjale letšatšing la pele la dinkgwa tše di sa omelwago,+ leo ka tlwaelo ba bego ba hlaba sehlabelo sa Paseka ka lona, barutiwa ba gagwe+ ba re go yena: “O nyaka gore re yo go lokišetša go ja Paseka kae?”+ 13 Ge ba re’alo, a roma ba babedi ba barutiwa ba gagwe a re go bona: “Eyang motseng gomme monna yo a rwelego moeta wa meetse o tla gahlana le lena.+ Le mo latele, 14 gomme le ge e le kae mo a tsenago gona le re go mong wa ntlo: ‘Morutiši o re: “E kae phapoši ya baeng yeo nka jelago Paseka+ le barutiwa ba ka go yona?”’+ 15 O tla le bontšha phapoši e kgolo ya ka godimo, yeo e nago le dilo tše re di nyakago, le re lokišetše moo.”+ 16 Ka gona barutiwa ba tšwa, ba tsena motseng ba hwetša go le ka wona mokgwa wo a ba boditšego ka gona, ba lokišetša Paseka.+ 17 Eitše ge e šetše e le mantšiboa a tla le ba lesomepedi.+ 18 Ge ba be ba dutše tafoleng ba eja, Jesu a re: “Ruri ke re go lena: Yo mongwe wa lena, yo a jago le nna,+ o tla nkeka.”+ 19 Ba thoma go kwa bohloko gomme ba re go yena ka o tee ka o tee: “A ke re ga se nna?”+ 20 A re go bona: “Ke yo mongwe wa ba lesomepedi, yo a inago seatla le nna sebjaneng setee.+ 21 Ke therešo gore Morwa wa motho o a tloga, go etša ge go ngwadilwe mabapi le yena, eupša go madimabe motho yoo Morwa wa motho a ekwago ka yena! Go ka be go bile kaone go motho yoo ge nkabe a sa ka a belegwa.”+ 22 Ge ba dutše ba eja, a tšea senkgwa, a kgopela tšhegofatšo, a se ngwathaganya a ba nea sona, a re: “Tšeang, se se bolela mmele wa ka.”+ 23 A tšea senwelo, a leboga a ba nea sona gomme ka moka ba nwa.+ 24 A re go bona: “Se se bolela ‘madi+ a ka a kgwerano e mpsha,’+ ao a tlago go tšhollwa+ bakeng sa ba bantši.+ 25 Ruri ke re go lena: Nka se sa hlwa ke enwa setšweletšwa sa morara gape go ba go fihla letšatšing leo ge ke se nwa e le se sefsa Mmušong wa Modimo.”+ 26 Mafelelong, ka morago ga go opela ditumišo,+ ba tšwa ba ya Thabeng ya Mehlware.+ 27 Ke moka Jesu a re go bona: “Ka moka ga lena le tla kgopša, gobane go ngwadilwe gwa thwe: ‘Ke tla hlaba modiši+ gomme dinku tša gašana.’+ 28 Eupša ka morago ga ge ke tsošitšwe, ke tla le eta pele la nkhwetša Galilea.”+ 29 Eupša Petro a re go yena: “Gaešita le ge ba bangwe ka moka ba ka kgopša, nna nka se kgopše.”+ 30 Ge a re’alo, Jesu a re go yena: “Ruri ke re go wena lehono, ee, bošegong bjona bjo, pele mogogonope o lla gabedi wena o tla ntatola gararo.”+ 31 Eupša a bolela ka go gatelela a re: “Ge e ba ke swanelwa ke go hwa le wena, le gatee nka se go latole.” Le ba bangwe ka moka ba bolela se se swanago.+ 32 Ke moka ba tla felo mo go bitšwago Getsemane gomme a re go barutiwa ba gagwe: “Dulang mo ge ke eya go rapela.”+ 33 A tšea Petro, Jakobo le Johane+ a sepela le bona, a thoma go tlalelwa le go tshwenyega o šoro.+ 34 Ke moka a re go bona: “Moya wa ka o kwele bohloko o šoro,+ gaešita le go iša lehung. Dulang mo gomme le dule le phakgame.”+ 35 Eitše ge a fetela pejana a wela fase a rapela gore ge e ba go kgonega, iri yeo e mo fete.+ 36 A re: “Aba,* Tate,+ dilo tšohle di a kgonega go wena; tloša senwelo se go nna. Eupša e se be kamoo go ratago nna, fela e be kamoo go ratago wena.”+ 37 Ke moka a tla a hwetša ba robetše, a re go Petro: “Simone, na o robetše? Na ga se wa ba le matla a go dula o phakgame iri e tee?+ 38 Dulang le phakgame e bile le rapela,+ e le gore le se tsene molekong. Go ba gona, moya o mafolofolo eupša nama e a fokola.”+ 39 A buša a tloga a ya a rapela a bolela se se swanago.+ 40 A buša a tla a hwetša ba robetše, gobane mahlo a bona a be a imelwa ke boroko, ka gona ba se tsebe gore ba mo arabe ba reng.+ 41 A tla la boraro a re go bona: “Ka nako e bjalo ka ye le robetše e bile le ikhuditše! Go lekane! Iri e fihlile!+ Bonang! Morwa wa motho o ekelwa diatleng tša badiradibe.+ 42 Tsogang, a re sepeleng.+ Bonang! Moeki wa ka o batametše.”+ 43 Gateetee, ge a be a sa bolela, Judase e lego yo mongwe wa ba lesomepedi a tla a na le lešaba le le bego le swere ditšhoša le melamo leo le tšwago go baperisita ba bagolo, bamangwalo le banna ba bagolo.+ 44 Bjale moeki wa gagwe o be a ba neile seka seo a kwanego le bona ka sona, a re: “Yo ke mo atlago, ke yena; le mo golegeng gomme le sepeleng le yena a hlapeditšwe.”+ 45 A tla thwii go yena a mmatamela a re: “Rabi!”* Ke moka a mo atla+ ka borutho. 46 Ka gona ba mo swara ba mo golega.+ 47 Lega go le bjalo, yo mongwe wa bao ba bego ba eme moo a khwamola tšhoša ya gagwe gomme a rema mohlanka wa moperisita yo a phagamego a mo kgaola tsebe.+ 48 Eupša Jesu ge a bona seo a re go bona: “Na le tšwile ka ditšhoša le melamo go tlo ntshwara bjalo ka ge eka le tšwetše mohlakodi?+ 49 Letšatši le letšatši ke be ke na le lena tempeleng ke ruta,+ fela ga se la ka la ntshwara. Lega go le bjalo, ke mo go swanetšego gore Mangwalo+ a phethege.”+ 50 Barutiwa ba gagwe ka moka ba mo tlogela+ ba tšhaba.+ 51 Eupša lesogana le lengwe leo le bego le apere seaparo sa lešela le lebotse la leokodi la mo latela, ba leka go le swara,+ 52 eupša la tlogela seaparo seo sa lona la tšhaba. 53 Bjale ba iša Jesu go moperisita yo a phagamego gomme baperisita ba bagolo ka moka le banna ba bagolo le bamangwalo ba kgobokana.+ 54 Eupša Petro a mo latela a le kgojana+ go ba go fihla ka lapeng la moperisita yo a phagamego, e bile o be a dutše le bahlanka ba ntlo a ikomoša mollong. 55 Go sa le bjalo baperisita ba ba bagolo le ditho tša Sanhedrine* ka moka ba be ba nyaka bohlatse bja go ganetša Jesu gore ba mmolaye,+ eupša ba be ba sa bo hwetše.+ 56 Ba bantši ba be ba tloga ba nea bohlatse bja maaka ka yena,+ eupša bohlatse bja bona bo be bo sa dumelelane.+ 57 Le gona ba bangwe ba be ba ema gomme ba nea bohlatse bja maaka ka yena, ba re: 58 “Re kwele a re: ‘Ke tla phušola tempele ye yeo e dirilwego ka diatla gomme ka aga e nngwe yeo e sa dirwago ka diatla.’”+ 59 Eupša le mabakeng ona a bohlatse bja bona bo be bo sa dumelelane. 60 Mafelelong moperisita yo a phagamego a ema gare ga bona a botšiša Jesu a re: “Na ga o fetole ka selo? Ke eng tše ba go latofatšago ka tšona?”+ 61 Eupša a homola gomme a se fetole le gatee.+ Moperisita yo a phagamego a buša a mmotšiša a re: “Na ke wena Kriste Morwa wa Modimo yo Mokgethwa?”+ 62 Ka gona, Jesu a re: “Ke nna yena, le tla bona Morwa wa motho+ a dutše ka letsogong la le letona+ la Ramatlaohle* a etla ka maru a legodimo.”+ 63 Ge a re’alo moperisita yo a phagamego a gagola diaparo tša gagwe,+ a re: “Re sa nyakela’ng dihlatse tše dingwe?+ 64 Le kwele thogako.+ Le di bona bjang?” Ka moka ba mo ahlola ka la gore o lebanwe ke lehu. 65 Ba bangwe ba thoma go mo tshwela ka mare,+ go khupetša sefahlego sa gagwe gomme ba mo itia ka matswele, ba re go yena: “Porofeta!” Ka morago ga ge ba mo phasotše sefahlego, bahlankedi ba kgoro ba tloga le yena.+ 66 Bjale ge Petro a be a le tlase lapeng, yo mongwe wa banenyana bao ba bego ba hlankela moperisita yo a phagamego a tla.+ 67 Ge a bona Petro a ikomoša, a mo tsepelela ka mahlo a re: “Le wena o be o na le Monatsaretha yo, yena Jesu yo.”+ 68 Eupša a latola a re: “Ga ke mo tsebe e bile ga ke kwešiše se o se bolelago,” ke moka a tšwela ka ntle pele ga kgoro.+ 69 Gona moo ngwanenyana yoo wa mohlanka ge a mmona a thoma gape a re go bao ba emego moo: “Yo ke yo mongwe wa bona.”+ 70 A buša a latola. Gapegape ka morago ga sebakanyana bao ba bego ba eme moo ba bolela le Petro ba re: “Ruri o yo mongwe wa bona, gobane ge e le gabotse o Mogalilea.”+ 71 Eupša a thoma go ena le go bolela gore o tla rogakwa ge e ba a sa bolele therešo,+ a re: “Motho yo yo le bolelago ka yena ga ke mo tsebe!”+ 72 Gateetee mogogonope wa lla la bobedi,+ Petro a gopola mantšu ao Jesu a mmoditšego ona a gore: “Pele mogogonope o lla gabedi wena o tla ntatola gararo.”+ Ke moka a hlabega a napa a lla.+
Bona mongwalo wa ka tlase go Mat 26:7.
“Tenariase” ke tšhelete ya Baroma ya tšhipi.
Le ke lentšu la Searama leo le dirišwago ke bana ge ba bitša botatago bona ka lerato e bile e le tsela ya go ba bitša ka tlhompho.
Sereto sa tlhompho sa moruti wa Bajuda.
Sanhedrine e be e le kgorokgolo ya Bajuda.
Phetolelo ya lentšu ka lentšu e re, “ka letsogong la le letona la matla.”